
Në mbështetje të nenit 100 të Kushtetutës dhe të neneve 50 e 51, të ligjit nr. 10463, datë 22.9.2011, “Për menaxhimin e integruar të mbetjeve”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

Në vendimin nr. 641, datë 1.10.2014, të Këshillit të Ministrave, të ndryshuar, bëhen këto ndryshime:
1. Kudo në vendim, fjalët “Kopjen e lejes së mjedisit të tipit “A”, “B” ose “C”, sipas përcaktimit në ligjin nr. 10448, datë 14.7.2011, “Për lejet e mjedisit”, të ndryshuar”, zëvendësohen me fjalët “Kopjen e lejes së mjedisit të tipit “A” ose “B”, nëse aktiviteti është i përcaktuar në shtojcën 1, të ligjit nr. 10448, datë 14.7.2011, “Për lejet e mjedisit”, të ndryshuar.”.
2. Në pikën 7 bëhen këto ndryshime:
a) Shkronja “a” ndryshohet, si më poshtë vijon:
“a) Kërkesën, në të cilën shprehen e përcaktohen qartë: 
i. të dhënat e personit fizik/tregtarit apo të personit juridik; 
ii. një përshkrim i mbetjeve që do të eksportohen, ku të përcaktohen lloji i mbetjeve, sipas kodit tarifor, dhe sasia, e cila duhet të jetë në përputhje me sasinë e përcaktuar në kontratën e lidhur ndërmjet palëve dhe me pikën 5 të formularit, sipas aneksit 1, bashkëlidhur këtij vendimi; 
iii. vendi i origjinës së mbetjeve, vendi i destinacionit final të mbetjeve dhe vendet e kalimit tranzit; 
iv. mjetet e transportit të mbetjeve të rrezikshme, të pajisura me certifikatën e miratimit të mjetit, sipas ADR-së, në zbatim të ligjit nr. 118/2012, “Për transportin e mallrave të rrezikshme”, nëse këto mbetje përfshihen në aneksin A të ADR-së; 
v. mënyra e paketimit dhe/ose ambalazhimit dhe etiketimit të mbetjeve.”.
b) Shkronja “d” ndryshohet, si më poshtë vijon:
“d) 	Kopjen e noterizuar të përkthimit në gjuhën shqipe, të kontratës së lidhur ndërmjet personit fizik/tregtarit apo personit juridik që eksporton dhe atij që merr në dorëzim mbetjet për menaxhimin e integruar të tyre. Kontrata të jetë efektive që nga data e aplikimit për autorizimin për eksport deri në përfundim të vlefshmërisë së autorizimit, për të gjithë kohëzgjatjen e transfertave të mbetjeve. Në kontratën e lidhur ndërmjet palëve të përcaktohet sasia e mbetjeve që do të eksportohet.”.
c) Shkronja “dh” ndryshohet, si më poshtë vijon:
“dh) Formularin e plotësuar, sipas aneksit 1, bashkëlidhur këtij vendimi, në të cilin tregohet edhe sasia e mbetjeve për t’u eksportuar, siç përcaktohet në kontratën sipas parashikimit në shkronjën “d”, të kësaj pike. Formulari duhet të përmbajë, në hapësirat përkatëse, firmën e vulën origjinale të personit fizik/tregtarit apo të administratorit të personit juridik.”.
ç) Shkronja “e” ndryshohet, si më poshtë vijon:

 “e) Faturën e garancisë financiare apo të sigurimit ekuivalent, sipas përcaktimit në pikën 20, të këtij vendimi. Garancia duhet jetë efektive për të gjithë kohëzgjatjen e transfertave.”.
d) Në pikën 16 bëhen këto ndryshime dhe shtesa:
i. Shkronja “a” ndryshohet, si më poshtë vijon:
 “a) Kërkesën, në të cilën shprehen dhe përcaktohen qartë:
i. të dhënat e personit fizik/tregtarit apo të personit juridik;
ii. një përshkrim i mbetjeve që do të eksportohen ku të përcaktohen lloji i mbetjeve, sipas kodit tarifor, dhe sasia e mbetjeve, e cila duhet të jetë në përputhje me sasinë dhe llojin e përcaktuar në kontratën e lidhur ndërmjet palëve dhe me pikën 3 të formularit, sipas aneksit 3, bashkëlidhur këtij vendimi;
iii. vendi i origjinës së mbetjeve, vendi i destinacionit final të mbetjeve dhe vendet e kalimit tranzit;
iv. mjetet e transportit të mbetjeve; si dhe
v. mënyra e paketimit dhe/ose ambalazhimit dhe etiketimit të mbetjeve.”.
ii. Shkronja “d” ndryshohet, si më poshtë vijon:
“d) Kopjen e noterizuar të përkthimit në gjuhën shqipe të kontratës së lidhur ndërmjet personit fizik/tregtarit apo personit juridik dhe atij që merr në dorëzim mbetjet për menaxhimin e integruar të tyre. Kontrata të jetë efektive që nga data e aplikimit për autorizimin për eksport deri në përfundim të vlefshmërisë së autorizimit, për të gjithë kohëzgjatjen e transfertave të mbetjeve. Në kontratën e lidhur ndërmjet palëve të përcaktohet sasia e mbetjeve që do të eksportohet.”.
iii. Shkronja “dh” ndryshohet, si më poshtë vijon:
“dh) Formularin e plotësuar, sipas aneksit 3, bashkëlidhur këtij vendimi, ku tregon edhe sasinë e mbetjeve për t’u eksportuar, siç paraqitet në kontratën sipas shkronjës “d”. Formulari përmban, në hapësirat përkatëse, firmën dhe vulën origjinale të personit fizik/tregtarit apo të administratorit të personit juridik.”.
iv. Shkronja “e” ndryshohet, si më poshtë vijon:
“e) Kopjen e noterizuar të përkthimit në gjuhën shqipe të lejes/autorizimit/licencës të lëshuar nga autoriteti kompetent i destinacionit, që provon se subjekti që merr në dorëzim mbetjet, ushtron ligjërisht në vendin e tij veprimtarinë për të cilën kryhet transferta, siç përcaktohet në kontratën ndërmjet palëve. Leja/autorizimi/licenca të jetë efektive për të gjithë kohëzgjatjen e transfertave.”.
v. Shkronja “ë” ndryshohet, si më poshtë vijon:
“ë) Faturën e garancisë financiare apo të sigurimit ekuivalent, sipas përcaktimit në pikën 20, të këtij vendimi. Garancia të jetë efektive për të gjithë kohëzgjatjen e transfertave.”.
dh) Në pikën 25 bëhen këto ndryshime:
i. Shkronja “a” ndryshohet, si më poshtë vijon:
“a) Kërkesën, në të cilën shprehen dhe përcaktohen qartë:
i. të dhënat e personit fizik/tregtarit apo të personit juridik; 
ii. një përshkrim i shkurtër i mbetjeve që do të tranzitohen, ku të përcaktohen lloji mbetjeve, sipas kodit tarifor, dhe sasia, e cila duhet të jetë në përputhje me sasinë e përcaktuar në kontratën e lidhur ndërmjet palëve dhe me pikën 3 të formularit, sipas aneksit 3, bashkëlidhur këtij vendimi;
iii. vendi nga i cili merret sasia e mbetjeve;
iv. pika kufitare e hyrjes dhe e daljes nga territori i Republikës së Shqipërisë, si dhe shtetet nëpër të cilat do të kalojë mjeti me të cilin do të transportohen mbetjet.”.
ii. Shkronja “b” ndryshohet, si më poshtë vijon:
“b) 	Kopjen e noterizuar të përkthimit në gjuhën shqipe të kontratës së lidhur ndërmjet personit fizik/tregtarit apo personit juridik dhe atij që merr në dorëzim mbetjet për menaxhimin e integruar të tyre. Kontrata të jetë efektive që nga data e aplikimit për autorizimin për eksport deri në përfundim të vlefshmërisë së autorizimit, për të gjithë kohëzgjatjen e transfertave të mbetjeve. Në kontratën e lidhur ndërmjet palëve të përcaktohet sasia e mbetjeve që do të eksportohet.”.
iii. Shkronja “c” ndryshohet, si më poshtë vijon:
“c) Formularin e plotësuar, sipas aneksit 3, bashkëlidhur këtij vendimi, ku tregohet edhe sasia e mbetjeve për t’u eksportuar, siç përcaktohet në kontratën sipas shkronjës “b”. Formulari të përmbajë, në hapësirat përkatëse, firmën dhe vulën origjinale të personit fizik/tregtarit apo të administratorit të personit juridik.”.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe
1

